**פרשנות לכמה נושאים מרכזיים ברומן "שום גמדים לא יבואו" מאת שרה שילה**

**שני אירועים מכוננים ומבנה של חמישה מונולוגים**

הרומאן מספר על קורותיה של משפחת דדון, סימונה האם, ובניה, קובי, איציק ודודי, וביתה אתי. הרומאן בנוי ממונולוגים של בני המשפחה. בזמן ההווה של הרומאן האירוע המרכזי **הוא ירי טילי קטיושה על העיירה** : טילים נופלים במרכז העיירה וכל אחד מבני המשפחה נמצא במקום אחר המשתלב בקורותיו האישיים ואף מגיב לסכנה באופן אחר. **ירי הטילים מתרחש כשש שנים לאחר מותו של מסעוד** אבי הילדים ובעלה של סימונה ולמחרת הירי חלק מבני המשפחה מגיעים לקברו של האב ונפגשים שם. עיקרו של הרומן הוא הניסיון של כל בני המשפחה להבין את האירוע המרכזי שטלטל את חייהם ושינה אותם. **מות של מסעוד** שהתרחש במפתיע לאחר בר המצווה של קובי הבן הבכור, שנחוג במסיבה מפוארת הפך את חייהם ושינה אותם מהקצה אל הקצה. בכל המונולוגים של בני המשפחה ישנו חשבון נפש סוער על חייהם מאז האסון: חיים שהתעוותו והשתבשו בכל מיני צורות, ושאבל מודע ולא מודע על האבא הנעדר ועל החיים שהשתנו עוד מניע אותם. למעשה כל בני המשפחה מצויים בתהליך של מצוקה נפשית שמגיעה לשיא בזמן ירי הקטיושות . החרדה ואיום המוות שבא מבחוץ מגבירים את הסערה הפנימית ומביאים אותה לשיא : כך **סימונה** , אם הילדים, שהדיכאון והמרירות מביאים אותה לייחל לזה שהקטיושה תיפול עליה, או **אתי** הבת הגדולה שנמצאת לבדה במקלט ומחשבותיה מחפשות איך לשים קץ לשקר משפחתי שהורס את חייהם, או **קובי** , האח הבכור, שמבקש לקדם חלום של בריחה מהחיים בעיירה, או **איציק**, הנער הנכה, שהורג בשוגג את הבזה האהובה עליו או **דודי** שמורד בשליטה הרודנית של איציק . כל המשברים והאירועים הללו הם תוצאות של תהליכים נפשיים עמוקים שסיבותיהם בעבר המשפחתי, הם קשורים לחיים עם מסעוד , למותו, ולשש השנים של החיים בלעדיו . אירועים אלה למרות אופיים המשברי והקשה מרמזים גם על אפשרות לשחרור והתחלה של ריפוי ותיקון. אך בטרם נפנה להגדיר ולפרש את הנושא של **משבר שיוביל לריפוי** . נסקור עוד "גיבורה" סמויה נוספת של הרומאן הזה הלא היא העיירה הצפונית עצמה שבה מתרחש הרומן הזה ושאפיונה ברומאן נוגע בסוגיות חברתיות מהותיות ונושא מסרים חברתיים.

**עיירת גבול בפריפריה של ישראל- מקום ללא שם**

הדבר הראשון הבולט לגבי העיירה שבה מתרחשת עלילת הספר היא היותה חסרת שם בפי המספרים השונים ברומן. מדוע אין שם לאותה עיירה צפונית שבה מתרחש סיפורה של משפחת דדון? מדוע בחרה הסופרת באמצעי הספרותי של **העדר שם** עבור העיירה שהיא כה מרכזית במרקם של הרומן – מעין "גיבורה" סמויה בזכות עצמה, ובכל זאת היא נטולת שם?

לפני שנפרוש תשובות אפשריות לשאלה ננסה "להשלים את הפער" ולזהות את העיירה על פי תאורה: עיירה צפונית, הנמצאת סמוך לגבול, שסבלה מפיגוע חמור של התקפת מחבלים וסובלת מהתקפות טילים: האם זו קריית שמונה או מעלות? שתיהן עונות למאפיינים שמנינו, המתוארים ברומן. בכל אחת מהן התרחשו פיגועיי טרור קשים והתקפות של קטיושות בשנות השביעים (זמנו של הרומן הזה) אולם נראה שמעלות היא העירה שבה מתרחש הרומן , אולי בשל תאורו של הכפר הערבי הסמוך אליה התואם את הקרבה שבין מעלות לתרשיחא. ואולי בשל אזכור "הוואדי שממנו באו המחבלים" במונולוג של איציק שתואם את אירועי ההתקפה על בית הספר במעלות ב1974 . חיזוק להשערה זו ניתן לקבל גם מהעובדה שהסופרת עצמה היא תושבת מעלות, אך כל אלה אינם מסבירים העובדת שסימונה, קובי, אתי, איציק ודודי, גיבורי הרומן הזה המתרחש כמעט כולו בעיירה הצפונית אינם נוקבים בשמה במהלך כל המונולוגים שלהם ואי אפשר שלא לתהות מה אומר הדבר על תחושה שלהם לגביי העיירה. הנה כמה תשובות אפשריות לשאלה:

האושר – הוא במקום אחר

1 . נראה שבעיקרו של דבר בני משפחת דדון חווים את עיירתם מצד אחד כעולם ומלאו, העולם היחיד כמעט שהם מכירים, ומצד שני ניכר שהם אינם גאים בה או מוצאים בה את חלומות האושר שלהם. קובי הבן הבכור חולם על "דירה לדוגמא " בראשון לציון במרכז הארץ כמפלט עתידי מהחיים הנחשלים בעיירה. אתי במהלך טיול לירושלים מגלה המקום "שממנו משדרים חדשות" ואנטנות השידור נראות למגדלי אייפל שמהם בוקע קולה המופלא של ראומה אלדר השדרנית הנערצת עליה ומגבשת את חלום ההגשמה שלה כשדרנית בראש מגדל הרחק מעיירת הולדתה. גם סימונה המתגעגעת לבעלה שבה ומעלה זיכרונות אושר ממקומות אחרים: ספינת העלייה לארץ, שבה נפגשו היא ומסעוד בנעוריהם ושבה התאהבו ,ואשדוד שבה גדלה כנערה ושאליה הגיע מסעוד לחפש אותה בעקבות האהבה .גם איציק שחולם להיות המושיע של העיירה ממתקפת המחבלים הבאה שואב את חלומו מהסרט "קס" המתרחש בלונדון . גם הוא זקוק לקולנוע שמספק לו מפלט ממציאות חיים סגורה, נחשלת, ענייה שבה הוא מתגנב לסרט וחוטף מכות מהסדרן**. "האושר" וההשראה הם במקום אחר- רחוק מהעיירה.**

פיגועים, טילים ונידחות

 2. במהלך העלילה המתרחשת בהווה של הרומן נמצאת העיירה תחת מתקפת טילים. תושבי העיירה מתמודדים עם הקושי וברור שהם מכירים את האימה , את הריצה למקלטים, את השהייה יחד במקלט, ההרס שזורעים הטילים, הפחד לקרובים שלא יודעים מה עלה בגורלם. במונולוג של אתי מתוארים הרבה גילויים של עזרה ההדדית ודאגה לשכנים, סולידריות ותחושת הגנה שנותנים תושבי העיירה אחד לשני ; כך כאשר אתי מסייעת למרסל, אם צעירה, להרגיע את ילדיה המבוהלים ובעצמה נרגעת על ידי הקרבה הזו. מצד שני בתמונה הגדולה של מדינת ישראל והחברה הישראלית, מצטיירת **העיירה בבדידותה , ללא עזרה או התעניינות מבחוץ**. רחוקה מן המרכז הישראלי השבע והעשיר המסומל על ידי "הדירה לדוגמא" מראשון לציון , העיירה חיה את חיי האימה שלה כעולם סגור ובודד, ורק מעט מאוד זיקות מתקיימות בינה לבין העולם שבחוץ והחברה הישראלית הרחבה יותר: **דווקא הקשר המועט עם האנשים מבחוץ** **מדגיש את הבידוד של העיירה כך** : למשל המורות החיילות או הצעירות מהמרכז עם דירתן הנחמדה, שיש בה ספרים והן באות לשנת שרות והתנדבות בעיירה ,אך הן זמניות מאוד, יעזבו בסוף אותה שנה. דודי הצעיר שואב מהן כוח והרחבה לעולמו, והוא משווע לקשר עמן אך ניכר שהן יודעות מעט מאוד עליו ועל המצוקה הגדולה שבה הוא חי.

לעומת זאת מי שממהר לקצור את פרות הייאוש והניתוק הוא הרב כהנא שמגיע לנאום בעיירה את נאומי ההסתה שלו. אולם הגעתו של כהנא לעיירה מוצגת באופן טראומטי במיוחד עבור משפחת דדון, כיוון שמסעוד סולד מכהנא ומתנגד להיסחפות של קובי אחרי אנשיו של כהנא, ודרישתם לבקבוקי שתייה בחינם היישר מהמקרר שבדוכן הפלפל שלו, ולאחר וויכוח סוער עם קובי, שממרה את פיו של מסעוד ולוקח את הבקבוקים- מקבל מסעוד התקף לב ומת .

האזכור של התמיכה הממשלתית במקומות שנפגעו מוזכר באופן אירוני כאשר מנהל בית הספר בכפר הערבי השכן אומר, שאם יפגע בית הספר שלו מקטיושה אולי יזכה סוף סוף לבנות בית ספר ראוי מהפיצוי הכספי. גם סימונה מזכירה באירוניה את הכבוד שרוכשים לאנשים שנפגעו מפיגועים, לעומת אלה שנפגעים משברון לב אחר.

3**. בדידותה של העיירה בתוך הטראומה שלה ניכרת גם באופן שבו גדלים ילדי משפחת** **דדון בצל הטראומה** של מתקפת המחבלים על העיירה.(ב1974 חדרו מחבלים לישוב מעלות ותפסו בני ערובה בבית הספר במעלות; בקרב לחילוצם של בני הערובה, שהיו תלמידים מצפת שישנו שם במסגרת טיול שנתי- נהרגו רבים מאוד). בעקבות כך איציק בנה הנכה והפגוע של סימונה- עסוק באימון של ציפור בז כדי שזו תתקוף מחבלים ותציל העיירה כאשר המחבלים יגיעו שוב (ברור לו שיגיעו שוב). איציק בונה חזון שבו הוא עצמו הופך לגיבור מושיע ומתוך אובססיביות ובורות -מתעלל בציפור ומביא למותה וגם כופה על אחיו הצעיר לגנוב ולפעול בניגוד למצפונו כדי לממש את מבצע האילוף.

כך גם קובי מלמד את אחיו הפעוטים אושרי וחיים להתחבא בארון הבגדים במקרה של התקפת מחבלים. הילדות של האחים שזורה בוודאות של האימה ואילו המבוגרים כמעט לא מעורבים בעולמם של הילדים והנערים המעצבים את חייהם הצעירים סביב החרדה והטראומה. אלא שגם המבוגרים עצמם חיים בצילה של החרדה הקבועה וסימונה. באופן אירוני מרשה לעצמה "להרפות" מעט מהחרדה רק מתוך ייאוש קיצוני שבו הצפייה לטיל הקטיושה שיפול עלייה הופכת למשאלת מוות זמנית שתוקפת אותה. החיים בצל החרדה מסוג זה הם עניין רלוונטי גם בימינו בכל הקשור לתושבי הדרום ועוטף עזה והתיאור הנוקב של הטראומה והבדידות של התושבים יש בהם מסר של ביקורת ומחאה רלוונטיים על העדר דאגה שלטונית אפקטיבית וסולידריות חברתית רחבה. יתכן שהעיירה היא נטולת שם **כי היא מייצגת כל עיירת גבול בפריפריה של ישראל:** שדרות או נתיבות בדרום **,** מעלות או קריית שמונה בצפון ואולי העדר השם הוא מראה לאדישות- ולכן הוא מרכיב של מחאה נגד האדישות.

**המקלט של דירי השיכון: מצוקה לצד תמיכה הדדית**

בפרק המונולוג של אתי מתוארת באופן נרחב האימה והשהיה במקלט בזמן ירי הטילים על העיירה. המונלוג של אתי מתחיל עם נפילת הקטיושות בעיירה, החשמל נופל מנפילה אחת ואחריה רעם נורא ונפילה שניה קרובה מאוד וצרחות שמתפשטות בחלל חדר המדרגות של השיכון. אתי חווה תחילה את ההמון המבוהל של התושבים כמו "מפלצת" של צעקות, היסטריה וחרדה. בתוך אימת ההפגזה מסתבר שהמקלט נעול ואין מפתח למקלט: כאשר נמצא השכן שמחזיק במפתח מתחילות קטטות על מקום, מזרונים ,בכי של ילדים מפוחדים, כעס על הזנחת המקלט, נזילה בשירותים ובביוב. אתי עצמה רצה בחושך ונכנסה בטעות לכניסה לא נכונה . היא חוברת למשפחתה של מרסל, אישה צעירה עם ילדים קטנים ומסייעת לה בהרגעת הילדים המבוהלים , בהאכלת התינוק שנרדם בזרועותיה, וכך מצליחה להרגיע גם את עצמה בחרדה הגוברת שסביבה, ובדאגה לבני משפחתה שאינם אתה. היא מתארת את החילופים בין לחץ ואימה לעזרה הדדית בקרב יושבי המקלט. יהודה, בעלה של מרסל שחוזר מבחוץ (כמו חייל מהחזית) מספר על אמסלם הגדול שנפצע קשה, על ההרס במרכז העיירה, הסופרמרקט שניפגע, על אנשים שניצלו בנס, על עופות בית שמתו, על אשתו של אמסלם שלא גילו לה שבעלה פצוע כי היא כבר הפילה בחודש שישי בזמן ההפגזה הקודמת. יהודה מרגיע את אתי שהוא יעבור במקלט של השיכון שלה ויודיע להם ששלום לה. כולם נזכרים בהפגזות קודמות . אתי מציינת באירוניה שהלילה הזה יהפוך בעתיד ל"קלף שווה" בסיפורי הזיכרונות שלהם, לילה שבו ניצלו בנס ממות קרוב. אתי מתארת חילופים מהירים בין עצבנות לאכפתיות לזולת, ריבים על מזרון שמתחלפים בעזרה הדדית ונתינה של שתיה ומזון והשתתפות במעט שיש. לבסוף נרדמים במקלט כולם כמו משפחה גדולה אחת של ילדים ומבוגרים מעורבבים יחד. בתוך הרקמה האנושית החמה הזו אתי עורכת את חשבון הנפש המשפחתי שלה. **המקלט שאתי מתארת חושף את סוד הכוח הפשוט של העיירה, שמתנהגת כמו משפחה גדולה.** מרסל שומרת לאתי מקום לידה, ילדים ישנים בין הוריהם, כולם ישנים אלו לצד אלו. **מה שתואר תחילה "כמפלצת" של היסטריה משתנה למשפחה שאפשר לשאוב ממנה כוחות ושקט פנימי.**

**עיירת פועלים : קשיים ועזרה הדדית בחיי העבודה**

המעון לתינוקות שסימונה עובדת בו והמפעל שקובי עובד בו הם מקומות של עבודה יומיומית שמתחילה מוקדם בבוקר או לפנות בוקר, ובמפעל נמשכת במשמרות כל הלילה. זוהי עבודה שחוזרת על עצמה ; שעות, ימים, שנים וקובי וסימונה צריכים להיאחז בה בכול כוחם כי זו העבודה היחידה שקיימת בעיירה הקטנה עבורם. עבודתם היא עבודה בשכר מינימום והיא נותנת פרנסה ומאפשרת התרוממות קלה מעל עוני מוחלט, זוהי עבודתם של חסרי ההשכלה, העשירון התחתון בשפת הדרוג הסוציו - אקונומי. העבודה מאפשרת קורת גג ואוכל ובגד ללבוש אך העוני קרוב, הוא בבחינת איום תמידי. סימונה וקובי הם עובדים קשי יום. סימונה היא אם חד הורית שמפרנסת חמישה ילדים ובנה הבכור הפסיק את לימודיו ומשתתף גם הוא בפרנסת משפחה. משכורותיהם מאפשרות חיים שלא חסר בהם מזון וקורת גג אבל אין בהם שום רווחה ובוודאי שאין בהם מותרות. עבור סימונה הנושאת בעול אחזקת הבית והמשפחה והעבודה במעון, שאף היא כולה טיפול באחרים, נוצר תהליך של התרוקנות פנימית ושחיקה (הנוספים על האבל על מות בעלה) היא חיה במציאות של מטלות אינסופיות שמתחילה בארבע לפנות בוקר ובתודעה שלה אין הבדל בין יום ליום, והיא נעה בתוך מציאות של חזרה אינסופית אפורה על מטלות הבית והעבודה.

 ועם זאת בדומה למקלט שבו נמצאת אתי בזמן ההפגזה ושבו מתגלה עוצמה של סולידריות וחום אנושי , **גם המעון שסימונה עובדת בו הוא מקום של עוצמה נשית:** חברותיה לעבודהמתאחדות מול קשיים שונים ומתמודדות יחד עם חשדנות וטינה של ההורים , קפדנות של המפקחת על המעון, ותנאים עלובים שנכפים עליהם מהעירייה. סימונה זוכה בזמן ההיריון הלא צפוי לאחר מותו הפתאומי של מסעוד לתמיכתה של ריקי המבשלת, שעוזרת לה להתמודד עם ביקורת ולשונות רעות. ושוב כמו בקשר בין מרסל לאתי במקלט כך בין סימונה לריקי במעון, הכוח של עזרה הדדית בין נשים הוא עוצמה חזקה ומשמעותית המתרחשת "ללא רעש וצלצולים" או הילה הרואית בתוך מציאות קשת יום ואפורה .

**בניגוד למעון של סימונה -המפעל שקובי עובד בו מתגלה כמקום שבעלי הכוח זורים בו שחיתות וריקבון חברתי**. קובי עצמו המתאר את האירועים במונולוג שלו מתחיל את עבודתו במפעל כנער צעיר מאוד, שאביו מת ומבלי שהוא מודע לכך הוא חשוף ופגיע מוחלש ומנוצל. קובי מגיע כנער צעיר למפעל ומיועד לעבוד על המכונה של נערה שנהרגה בתאונת עבודה. קל להציב אותו בעמדה סמלית זו, שכן גילו צעיר הופך אותו חסר הגנה . הוא סובל מתפלות והריקנות שבעבודה המונוטונית וממשמרות הלילה המתישות .וכאשר מנהל המפעל ממנה אותו למחסנאי ומעניק לו חדר משלו הוא רואה בכך הצלה ומוכן להפוך להיות "השטינקר" של המנהל. קובי הופך להיות אדם רב השפעה במפעל אך הוא עושה זאת באפלה ובחשאי ומדווח ו"מלשין" על חבריו למנהל. הוא לא זוכה להכרה על תבונתו או כישרונו ואת ההצלחה מעצותיו הנבונות המסייעות להצלחת המפעל גורף רק המנהל. קובי עצמו מתחיל לנצל את כוחו כדי לקדם אנשים שיועילו לו וכך הוא יוצר קשר עם ג'מיל, רואה החשבון הערבי, שהתקבל למפעל בזכות המלצתו של קובי . ג'מיל "משלם" לקובי עבור כל קרוב נוסף ממשפחתו, שקובי ממליץ להכניס למפעל ושומר על חסכונותיו. קובי הוא רק בחור בן 19 וכבר הוא שקוע ב "חיים זקנים" מלאי שקר ומרמה וריקבון . הסולידריות הממשית היחידה שיש לה ערך מופיעה במפתיע מכיוון לא צפוי ובמקום לא צפוי: ג'מיל ששמר על כספו ומארח אותו בביתו בזמן נפילת הקטיושות תומך בו כאשר הוא חווה קריסה נפשית.

**הפלאפל של מסעוד: עוצמתו ונפילתו של האב**

הפלאפל של מסעוד הוא מקום המצוי בזיכרונותיהם וגעגועיהם של בני המשפחה. הפלאפל חדל להתקיים כאשר מסעוד מת כי הוא היה מקום של איש אחד, אבי המשפחה , אדם חרוץ שיצר מקום צנוע ומוצלח , מקום פשוט אך בעל אופי, כזה שאנשים מרבים לחזור אליו בגלל הטעם והריח הטוב, הנדיבות והיחס האישי. מסעוד פרנס בכבוד את משפחתו. הוא עבד קשה יום יום שעות רבות אך זכה לראות את אשתו מאושרת וחיה חיים נוחים ומכובדים. הפלאפל מופיע בזיכרונותיהם גם של אתי ודודי כמקום שעורר את גאוותם. במיוחד אתי שנהגה לעזור לאביה וללמוד את הסודות של עבודתו הטובה והצלחתו: סוד הנדיבות של כדורי הפלאפל הראשונים המחולקים בחינם וסודות שונים לגבי היחס האישי שכללו גם ערמומיות בריאה בהדיפת קונים כוחניים. הפלאפל של מסעוד מיקם את המשפחה במעמד חברתי גבוה בעיירה וסימונה והילדים נהנו מן הביטחון והכבוד שזכו לו בזכות מסעוד.

 אולם הפלאפל הפך גם לזירת מאבק וטראומה. קובי הצעיר הנסחף בגלי חנופה של אנשי כהנא בימים שאחרי הבר מצווה שלו מנהל ויכוח עם אביו ורוצה לנצל את מרכזיותו של הפלאפל בלב העיירה כדי להעניק לאורחים תחושת כבוד ולספק להם סחורה בחינם. אחרי הוויכוח ביניהם מגיע התקף הלב הפתאומי של מסעוד והוא מחליק לבדו בתוך שלולית השמן לטיגון של הפלאפל ומוצא את מותו בבדידות בתוך חנותו האהובה. המראה של אביהם המת השוכב בתוך השמן על רצפת החנות רודף את הילדים כזיכרון טראומטי שקשה להם לעבד, והם אפילו משחזרים אותו באופן מעשי בהיותם לבדם, הרחק מעיני סימונה שלא יכולה לשאת כלל את זיכרון המוות של בעלה.( כך מלמד קובי את התאומים לשפוך שמן לפני הארון שהם מתחבאים בו כאמצעי הרג כלפי המחבלים ).

את הפלאפל של מסעוד ירשו אחיו ובני משפחתו. הם עיצבו אותו מחדש באופן מצועצע וקר והעסק כשל וקרס בשל יהירותם וחוסר ההבנה שלהם. משפחה זו של האחים גם התנערה מסימונה והילדים ולא תמכה בהם באבלם ושיברונם. מותו של מסעוד הביא לקריסת הביטחון הכלכלי והמעמד החברתי של המשפחה והמונולוגים של בני המשפחה חושפים את השבר ואת הקושי להתאושש ממנו . **מבחינה סמלית מסעוד והפלאפל שלו מסמל היבטים שונים : הפלאפל הוא מקום עממי, בעל אופי מזרחי, מזין בכל המובנים, הוא מייצג מקום של אב פטריארכלי מגונן ומעורר כבוד : קריסתו ואובדנו עבור משפחתו הם מוחלטים** וכואבים, הם מסמלים את האובדן של הגנה, כבוד, וחלוקת תפקידים מסורתית, קריסתם של מערכי חיים שלמים שיושבים על מסורת של דורות רבים. הערך של המשפחתיות התומכת מתערער-אחיו של מסעוד מתגלים כאנשים אנוכיים וקרי רגש. סימונה נותרת לבדה: המשפחה כולה יוצאת לדרך של הישרדות רגשית מלאה קשיים שתחייב אותם למצוא דרכים חדשות לחיות, לעבוד, לתמוך, לשמוח , לאהוב.

**מימד סמלי רחב : משבר האב בהקשר המזרחי**

**מקובל כיום במחקר המשבר החברתי של יוצאי ארצות המזרח בישראל לראות בשינוי שחל במעמדו של אב המשפחה כאחת מהסיבות למשבר** . אבות שהנהיגו את המשפחות והקהילות הפכו עם עלייתם ארצה להיות אנשים חסרי סמכות וכבוד וכוח חברתי בתקופת העלייה ההמונית, המעברות, הקמת עיירות הפיתוח וכור ההיתוך. דור הבנים שראה את האב בנפילתו ושברנו התקשה אף הוא למצוא את דרכו בהעדר התמיכה האבהית והמודל לחיקוי. במובנים רבים הבנים במשפחת דדון סובלים במותו של אביהם מאובדן כזה. לכאורה זהו מקרה פרטי של משפחה אחת ומסעוד היה אדם שמצא את מקומו בעיירה הישראלית אך מותו ואובדן הדרך שחווים בניו מזכירים את הנושא של משפחה מזרחית שמתמודדת עם משבר של העדר אב. כך :**קובי מעמיד פני אב אך חייו מבוססים על שקר ואובדן נעוריו, איציק שמסעוד הפנה לו עורף מיום היוולדו, כמעט מאבד את שפיותו ברצון להוכיח את עצמו ולהיות גיבור, ודודי שנקרע ביו שני אחיו מאבד את חרותו האישית מתוך נאמנות לאחיו הפגוע. כל הבנים הם חסרי אב, חסרי נוכחות אבהית תומכת ומגדלת, רק אושרי וחיים שכל משפחה מתגייסת כדי לגונן עליהם מהעדר האב זוכים לכאורה בפיצוי על החסר, אולם הפתרון הוא שקרי ועלול להזיק להם.**

**סימונה** ,אף היא מתקשה לקבל את האובדן של גבר ובעל חזק ותומך. לאורך כל שש השנים היא כועסת על בעלה המת על הנטישה הפתאומית שנטש אותה והיא יוצרת יחד עם קובי מעמד שקרי של אב עבור התאומים. בסיום ליל הקטיושות היא הולכת לקברו של בעלה ובדרך קוברת את טבעת הנישואים . דווקא המעשה הסמלי המוזר הזה מסמל עבורה יציאה לדרך חדשה, שכן הכעס הרעיל שבתוכה והאבל חסר ההשלמה יכולים להשתנות לקבלה של המציאות ולהכרה בכוחה שלה להוביל את משפחתה.

**אתי** היא היחידה במשפחה שהאבל על האב לא שיבש את נפשה. ולמרות הכאב והגעגועים לאביה היא מובילה שינוי ותיקון במשפחה ויציאה לדרך חדשה. על כך נרחיב בנושא הבא. **ניתן לראות שכוחן של הנשים והתמודדותן כמפרנסות ומובילות של המשפחה מקבל מקום מרכזי ומשמעותי גם עבור סימונה וגם עבור אתי .**

**מאבל לא מעובד, שבר ושיבוש להתחלה של ריפוי, תיקון ודרך חדשה**

 **סימונה:**

 כאשר מסעוד, אבי המשפחה, היה בחיים נהנתה סימונה מחיים יציבים וטובים ומהנים. הפלאפל של מסעוד היה מוצלח ומפורסם בעיירה הקטנה ופרנס את המשפחה בכבוד. סימונה לא עבדה מחוץ לבית ונהנתה מחיים נינוחים של אם ועקרת בית ואשת - איש אהובה ומעט מפונקת. היא הייתה אז "סימונה שלנו", אישה חברותית ועליזה שמרבה בעצות לאחרים אישה יפה ואופנתית ביחס לנשות העיירה שרבות מסתכלות בה בקנאה. בשיאה של תקופה זו היא מתחננת לערוך בר מצווה לבנה הבכור, קובי, באולם מפואר עם אוכל משובח ורב, עם בגדים יפים ותסרוקות שזכו לשבחים מאורחים רבים. כל האירוע היה הפקה מטורפת שלה, שבה היא השקיעה את מיטב כישרונה האסתטי ואת תשוקתה לפאר וכבוד . יש מפרשים המזהים בטרגדיה של סימונה את חטא הגאווה: "היבריס" קל שהגיע לשיאו בערב המאושר של בר המצווה של קובי, אירוע שהיו בו סממני של הגזמה אקסטרווגנטית, "שואו אוף" ושוויץ. האושר התנפץ לתוך גורל אכזר בשל מותו הפתאומי של מסעוד ביום שלאחר האירוע ובצלילה מידית של סימונה לחיי אלמנות והישרדות קשים.

סימונה הופכת להיות "סימונה של העבודות", והמונולוג שלה מתאר בעיקרו את הנפילה הזו ואת הפגיעה הקיומית והנפשית שבאה בעקבותיו. סימונה מגלה שהיא הרה וחסרת כול: מטופלת כבר בארבעה ילדים ועתידה ללדת ולגדל לבדה זוג תאומים נוסף. קרובי המשפחה מצד בעלה נוטשים אותה באנוכיות לאחר שהשתלטו על הפלאפל וכשלו בהחזקתו. היא לא זוכה מהם לשום עזרה. סימונה מתחילה לעבוד כמטפלת במעון לתינוקות ומנסה לפרנס את ילדיה במשכורת הדלה המשולמת לעבודה זו. במהרה מסתבר שאין די בכך כדי להאכיל את המשפחה , וקובי בן השלוש עשרה מפסיק את לימודיו ומתחיל לעבוד אף הוא במפעל שבעיירה כדי שמשפחתו תתקיים בכבוד. סימונה יולדת את התאומים רק כמה חודשים לאחר שהתאלמנה והיא נעזרת בקובי, בנה הבכור, גם בטיפול בשני תינוקות, שגוזלים שינה ממנה ומתישים את כוחותיה. בהמשך מצטרפת לטיפול בתאומים גם אתי, בתה היחידה שהופכת אף היא למעין דמות אם נוספת עבור הילדים הקטנים. אולם העזרה מצד ילידה הגדולים אינה מקלה את חיי העבודה המפרכים של סימונה: יומה מתחיל לפני הזריחה בכביסה וניקיונות ובישולים, אחר כך היא עובדת בטיפול בתינוקות במעון, ובשובה הביתה היא שוב חוזרת לעבודות הבית האינסופיות . לסימונה חשוב שלילדיה לא יחסר שום דבר חומרי: דרך קבע ישנם בבית סירים מלאים באוכל טוב מעשי ידיה. והיא מצליחה לקנות דירה צמודה ולהגדיל את דירת השיכון הקטנה וכך לדאוג לקורת גג ראויה לכל ילדיה. **אבל האבל על בעלה, אי ההשלמה עם מותו, הכעס עליו ועל אובדן חייה הקודמים והעבודה הקשה גורמים לסימונה לדיכאון נפשי שהולך ומתעצם ומחבל באימהות הטובה שלה. סימונה דואגת למזונם של ילידה וקורת גג לראשם אבל היא אינה מבחינה במצוקות הנפשיות שלהם ואינה עוזרת להם.** איציק בנה הנכה נפלט מבית הספר ומפסיק ללמוד הוא מפתח אובססיה לאלף ציפור בז שהוא למעשה מתעלל בה. הוא רודה באחיו הצעיר דודי, סימונה לא חוגגת לו בר מצווה ולמעשה היא מאפשרת לו חופש אבל אינה עוזרת לו כלל במצוקותיו . כך גם נעלמות מעיניה מצוקותיו של דודי שמטפל באיציק לבדו ומשמש לו "ידיים ורגליים". סימונה אינה ערה גם לתסביך הקשה שאליו נקלע בנה הבכור קובי, שנמשך אליה מינית בשל מעמדו המזויף והשקרי כאבי התאומים והדבר מייסר אותו ומעוות את חייו. גם אובדן נעוריו , לימודיו, האחריות שעל כתפיו שאינה אופיינית לבני גילו, כאבי הגב שלו – סבלו של קובי נעלם מעיניה של סימונה. השקר המגונן שקובי הוא אביהם שסימונה בונה עבור בניה הקטנים גם הוא תשתית לא טובה עבור חייהם וייפגע בהם בעתיד. **סימונה היא אישה אחראית ואם טובה במהותה אך היא אבלה וחסרת שמחת חיים והיא מכלה את כוחותיה בפרנסת ילידה והחזקת הבית עבורם, עד שלא נשארים לה כוחות נפשיים גם לראות אותם בקשייהם הנפשיים ולסייע להם ולשמוח בהם.**

**האישה שהפכה לתמנון: אתי מפרשת את האבל והדיכאון של סימונה**

אתי שלוקחת על עצמה לשחרר את אחיה הקטנים והמשפחה כולה מהשקר הלא בריא שהמשפחה חיה אתו- יוצרת עבורם אגדה שדרכה היא מסבירה ומפרשת את תהליך האבל והשחיקה שסימונה עברה**. האגדה על "האישה שהפכה לתמנון" הוא למעשה תיאור מטפורי למשבר הנפשי של סימונה ולאובדן שמחת החיים והכוח שלה כאם. המכשפה באגדה של אתי היא ביטוי מטפורי לכוח ההרסני של האבל הלא גמור, אי ההשלמה, הכעס על מסעוד, האבל על כל מה שאבד . אבל שלא מגיע לשלב של השלמה הוא אבל הרסני לנפש וכזהו האבל של סימונה על מסעוד שהיה אהבת נעוריה ועמוד התווך של חיה והיא מסרבת להשלים עם מותו. סימונה היא אם טובה במהותה והיא נרתמת בכל כוחותיה לעבודה האינסופית של פרנסת ילידיה אך העדר השמחה הפנימית גורמים לה לשחיקה מוחלטת של עצמה עד שהיא מאבדת את כוחותיה החיצוניים והפנימיים. האישה הטובה באגדה שהיא סימונה נותנת למכשפה בהדרגה את ידיה ורגליה ולבסוף את ליבה. זו היא אלגוריה (משל) או מטפורה לשחיקה הפיזית והנפשית של סימונה שנוצרה מאבלות ועבודה קשה והובילה לאובדן הרצון שלה לחיות.** סימונה שרוצה שהקטיושה טיפול עליה היא סימונה שאיבדה את ליבה ואת הרצון לחיות, אך לאגדה יש סיום אופטימי , המכשפה מחזירה לאישה את הלב וגם חשבון הנפש שסימונה עורכת לבדה במגרש הכדורגל בליל הקטיושות מוביל למעין תהליך של קבלה אחרת של מותו של מסעוד קבלה שיש בה יותר השלמה. **סימונה מדמיינת שהיא מובילה את מסעוד בביתה ומראה לו את חיה כפי שהם, ולבסוף קוברת את טבעת הנישואים כמו פרידה מהתלות בו . סימונה הלכת לקברו והיא מתמלאת התרגשות כשהיא שומעת מרחוק את קולותיהם של ילדיה. סוף סוף ליבה חופשי לראות אותם ולשמוח בהם !!**

**הסבל (הלא מודע )של קובי**

טעות מרכזית שסימונה עושה כאם היא בכך שהיא מעודדת את בנה קובי להעמיד פנים שהוא אביהם של התאומים. סימונה נעזרת בקובי כדי לחפות על הכאב של גידול בניה הקטנים ללא דמות אב, אך למעשה בחוסר מודעות היא פוגעת בכך בקובי עצמו ובכל ילידיה האחרים, שכן המשפחה כולה חיה בשקר והשקר הופך למפלצת בחייהם- כפי שמגדירה זאת אתי. קובי הוא הנפגע המרכזי ממעמדו המזויף כאבי התאומים ומשינה עם אמו במיטה אחת. לכאורה, כפי שהוא עצמו מאמין הוא זכה ברווחים רבים ממעמד זה: הוא נחשב לבוגר יותר מגילו, בעל אחריות, ממש גבר בעיני עצמו ובעיני אמו, בדמיונו הוא מתחרה לאביו המת ומנצח אותו. כדי לבסס את השקר עבור התאומים קובי ישן עם אמו במיטה אחת ,ובעולמו הפנימי חל שיבוש מוחלט שכן הוא נמשך מינית לאמו, ולא מצליח עקב כך לפתח קשר עם בחורה צעירה המתאימה לגילו. יפית, הפרזנטורית "בדירה לדוגמא " שהוא נוסע אליה מעוניינת בו, אך הוא לא פנוי אליה , והוא חולם על אישה דמיונית נורווגית מחו"ל שיישא לאישה, כנראה כי "תסביך האם" שנוצר אצלו לא מאפשר לו קשר פשוט עם אישה ממשית. קובי סובל מאוד מרגשותיו כלפי סימונה והדבר גם פוגם ביחסיו עם איציק ודודי שלא מקבלים את מעמדו השקרי "כאב המשפחה" ובכך הם מאבדים את יחסי האחים הטובים שלהם.

קובי הופך למפרנס במשפחתו ומפסיק את לימודיו בגיל צעיר. הוא גם לא משרת בצבא ואינו מנהל חיים של אדם צעיר בגילו. הוא מדמה שהוא מפרנס טוב יותר מאביו המת ולכאורה הוא גם חביבו של המנהל במפעל וזוכה למעמד מיוחד ולמשכורת, שאפילו מאפשרת לו לחסוך לקראת העתיד. אך למעשה בחינה מעמיקה יותר של מצבו מראה שהוא משלם מחירים נפשיים כבדים על הכניסה לתפקיד "הגבר" במשפחה. קובי מגיע כנער צעיר למפעל ומיועד לעבוד על המכונה של נערה שנהרגה בתאונת עבודה. קל להציב אותו בעמדה סמלית זו, שכן גילו צעיר הופך אותו חסר הגנה ונוח להשפעה. הוא סובל מהשעמום והריקנות שבעבודה המונוטונית, מהמשמרות הארוכות בלילות וכאשר המנהל ממנה אותו למחסנאי ומעניק לו חדר משלו הוא רואה בכך הצלה ומוכן להפוך להיות "השטינקר" של המנהל. קובי הופך להיות אדם רב השפעה במפעל אך הוא עושה זאת בחשאי, מדווח על חבריו לעבודה למנהל, ומשקר לחבריו. הוא לא זוכה להכרה על תבונתו או כישרונו ואת ההצלחה מעצותיו הנבונות גורף המנהל. גם במפעל הוא חי באופן שקרי ומעוות. כפיצוי לכל זה קובי חולם על "הדירה לדוגמא" בראשון לציון. חלומו על הדירה נראה לכאורה כמו שאיפה נאה של בחור צעיר לשפר את חייו וחיי משפחתו להוציאם מהעוני והנחשלות של הפריפריה . חלומו כולל מעבר למרכז הארץ, חיים בדירה מודרנית נוחה ויפה אך למעשה חלומו הוא חלול ובעייתי מבחינות רבות שכן בתוכנית שלו הוא חושב איך להיטיב עם סימונה והתאומים, אך הוא אינו כולל את אתי ואיציק ודודי במעבר לדירה החדשה והוא חולם להשאיר או להפקיר אותם מאחור. עניינו בדירה מרוכז מאוד בהיבטים של פאר חיצוני: אסלה מרופדת, שיש וברזים מוזהבים, אך הוא אינו מסוגל לדמיין חיים ממשיים מחוץ לדירה: עבודה, לימודים, הקשר חברתי. חלומו תלוש מהמציאות. גם חייו הדמיוניים בתוך הדירה תלושים מהמציאות הרגשית שכן הוא מאמין שהוא יכול לנתק את סימונה מחייה ומילדיה הגדולים "אישה נורווגית" שלא תבין כלום ולכן לא תפריע לכלום. קובי הוא אדם צעיר, בן תשע עשרה אבל הוא אדם אומלל מאוד : סבלו מגיע לשיא ביום של ירי הקטיושות על העיירה כאשר הוא רואה את סימונה מתרחקת מהבית למקום לא ברור. בהתקף ייאוש הוא מחליט שזה הרגע לממש את חלום העזיבה שלו והוא נוסע לכפר הערבי הסמוך , לביתו של ג'מיל מנהל החשבונות במפעל שאצלו הוא הפקיד וחסך את הכסף לדירה. ג'מיל תחילה מהסס לתת לו את הכסף שכן קובי עצמו השביע אותו שלא ייתן לו את הכסף בקלות כדי שלא יתפתה לבזבז אותו, אך כאשר קובי מתפרץ על ג'מיל בזעם, מכה אותו ונפצע בעצמו מההתקף האלים שלו -ג'מיל ממהר לתת לו את הכסף כי הוא מבין שקובי חושד בו בגנבה. לאחר ההתפרצות והפציעה ג'מיל ומשפחתו מטפלים בקובי ומזמינים אותו לארוחה בביתם. **הארוחה בביתו של ג'מיל מהווה סצנה משמעותית מאוד שכן במהלכה עובר קובי** **תהליך רגשי משמעותי.**

**הארוחה בביתו של ג'מיל ומשמעותה**

**לכאורה הארוחה בביתו של ג'מיל היא אירוע שכלליו מוכרים ופשוטים: קובי זוכה לקבלת פנים חמה והכנסת אורחים נדיבה כמקובל בתרבות הערבית ובוודאי אצל משפחה גדולה ומבוססת כמשפחתו של ג'מיל; אך כל מה שנראה כאירועים צפויים בסיטואציה שכזו -עבור קובי הם מהווים חוויה נדירה, מרפאת ומשחררת.** קובי מגיע לביתו של ג'מיל עמוס חשדות ודעות קדומות כיוון שחברו מורדי נטע בו את המחשבה שג'מיל הערבי ודאי גנב את כספו. כאשר מתברר לו שג'מיל שמר במסירות את כל כספו הוא פורץ בבכי ממתח רב שהצטבר. בעקבות הבכי והפציעה מטפל בו אחיו של ג'מיל זוהר ברכות ונעימות ואכפתיות שקובי לא הרגיש כבר שנים רבות וקובי מדמה שכול גופו נעטף בתחבושות מגינות. במהלך שהותו שם נופלות הקטיושות וליבו של קובי נדרך בדאגה למשפחתו אך מעצם היותו רחוק מהם וחסר יכולת לסייע בפועל - לראשונה אחרי שנים של דאגה הוא מרגיש שאין בכוחו לשאת את האחריות והדאגה. **ובפעם הראשונה מאז שאביו מת הוא מרפה ומאפשר לאחרים לדאוג לו, לחבוש את פצעיו, להאכיל אותו, להרגיע ולשמח אותו משפחתו של ג'מיל מקיפה את קובי בדאגה פשוטה ומשרה עליו ביטחון .קובי יכול הרגיש איתם כמו ילד כמו בן , ולהרפות מהאחריות והדאגה התמידית לאמו ולאחיו ולהתרחק מהשקרים והעיוותים של חייו. איתם הוא יכול להתנהל כמו אדם בן גילו ולא להעמיס על** **עצמו אחריות שאינה לפי גילו**: קירות הבית של ג'מיל עבים ומשפחתו אינה חרדה מהקטיושות, משפחתם שלמה וגדולה: אבא, אימא והרבה אחים חזקים. הם מושיבים אותו ליד השולחן והוא נהנה מהארוחה , מהפיתה והסלטים .והאח הצעיר אמיר מכדרר לקובי כדור מתחת לשולחן ומזכיר לו צחוק שובב ושמחת נעורים. כאשר קובי שואל לגילו של הילד מסתבר לו לתדהמתו, שאמיר בן שלוש עשרה, כלומר בדיוק בגיל שבו קובי איבד ביום אחד את ילדותו ונעוריו. **המפגש עם אמיר מאפשר לו להבין כמה צעיר היה כקרה לו האסון, ילד שהעמיס על עצמו משפחה שלמה. המפגש עם אמיר מאפשר לו להיזכר בעצמו, בנפשו הצעירה , באובדן של נעוריו באובדן שמחת החיים שלו ולכאוב על כך כפי שלא הרשה לעצמו מעולם. שלב זה למרות הכאב שבו- הוא מבורך עבור הריפוי הנפשי של קובי.**

**אתי: נערה מופלאה**

אתי היא נערה בת שש עשרה. בבית הספר היא אינה בולטת והיא חשה חסרת בטחון, אולי כי היא מגויסת כל כך לטיפול באחיה הקטנים עד שלא נשארים לה הכוחות להתנהג כנערה בגילה וכמו קובי היא נושאת באחריות שהיא מעבר לגילה. אתי מטפלת באהבה באחיה הקטנים חיים ואושרי ומעניקה להם את מה שסימונה אינה מסוגלת לתת: תשומת לב, עולם עשיר של משמעות , אהבה מלאה רגישות וצחוק וחכמה. לאתי יש שפה ציורית עשירה וחופשית ודמיון יוצר, אך שלא כמו שאר בני משפחתה שפתה נכונה ומדויקת ונטולת שגיאות, והדמות הנערצת עליה היא שדרנית הרדיו , ראומה אלדר (אישה אמתית ומרשימה שנפטרה בחודש שעבר). אתי חולמת להיות גם היא שדרנית רדיו היושבת בראש מגדל ומשדרת את "הישנות" במקום את החדשות. חלומה מאפיין את שאיפותיה אל עולם גבוה ונשגב יותר וגם מבטא את אהבתה לאגדות ולחכמה ולהתבוננות בחיים עצמם ולא רק בסנסציות. מחשבתה של אתי בהירה וחדה: היא זוכרת את אביה באופן שלם, זוכרת את מותו ורואה את החולשות והטעויות של סימונה .היא רואה בדאגה את השקר של סימונה וקובי וחרדה לתאומים הצעירים שיתקלו את האמת הקשה ובלעג כשילכו לבית הספר. היא מנסה לדבר עם סימונה על השקר אך ללא הצלחה. לבסוף היא מספרת לתאומים את האגדה על "האישה שהפכה לתמנון " ובכך מפרשת את הסבל של סימונה עבור עצמה, עבור הילדים ועבור הקוראים. כך היא סוללת לאימה את הדרך חזרה אל האמת, החיים והאהבה. אתי מסמלת את התקווה של המשפחה ואת האפשרות לתיקון. היא מביאה את הילדים לקברו של מסעוד ושם היא עתידה לפגוש את דודי וסימונה ולהתחיל פרק חדש ונכון יותר של חייהם שמבוסס על אמת ,אומץ וחמלה. דפנה אדלר